SENA เตรียมเปิดคอนโดใหม่ 2 โครงการ มูลค่ารวม 1.4 พันลบ. ใน Q4/59
SENA เตรียมเปิดคอนโดใหม่ 2 โครงการ มูลค่ารวม 1.4 พันลบ. ใน Q4/59
14 พ.ย. 2559

นางเกษรา ธัญลักษณ์ภาคย์ รองประธานเจ้าหน้าที่บริหาร บริษัทเสนาดีเวลลอปเม้นท์ จำกัด (มหาชน) หรือ SENA เปิดเผยว่า ในช่วงไตรมาสสุดท้ายตามแผนบริษัทเตรียมเปิดโครงการคอนโดอีก 2 โครงการ คือ เดอะคิทท์ ไลท์ บางกะดี-ติวานนท์ ” เฟส 2 มูลค่าโครงการ 310 ล้านบาท และโครงการ The Niche Sukhunvit 50 มูลค่าโครงการ 1.13 พันล้านบาท โดยบริษัทได้เดินหน้าการพัฒนาโครงการอสังหาริมทรัพย์อย่างต่อเนื่องตามแผนในปีนี้จำนวน 7 โครงการ มูลค่ารวมกว่า 4.67 พันล้านบาท
ทั้งนี้ในช่วง 9 เดือนแรก ได้เปิดแล้ว 5 โครงการ ประกอบด้วยโครงการแนวราบ 2 โครงการ คือโครงการ SENA Ville บรมราชชนนี – สาย 5 มูลค่าโครงการ 880 ล้านบาท และโครงการ SENA Park Ville รามอินทรา-วงแหวน เฟส 1 มูลค่าโครงการ 1,100 ล้านบาท และโครงการคอนโดมิเนียมอีก 3 โครงการ คือ เดอะคิทท์ พลัส สุขุมวิท 113 มูลค่ารวม 550 ล้านบาท , โครงการ เดอะนิช โมโน พีค บางนา มูลค่ารวม 160 ล้านบาท โครงการ เดอะนิช ไอดี พระราม 2 เฟส 2 มูลค่ารวม 540 ล้านบาท
ส่วนยอดขายในช่วง 9 เดือนที่ผ่านมา บริษัทมียอดขายประมาณ 3.2 พันล้านบาท และยังมียอดขายรอรับรู้รายได้ (Backlog) ณ สิ้นไตรมาส 3/59 ประมาณ 2.7 พันล้านบาท ซึ่งคาดว่าจะสามารถรับรู้รายได้ในไตรมาสสุดท้ายของปีนี้ประมาณ 800 ล้านบาท